ફિલ્મ બૉર્ડર પરની ઘટનાના ૨૪ કલાક દેખાડે છે જેમાં ખરેખર આપણા દેશમાં ઘટના બની હોય એ વાસ્તવિક ઘટનાઓને પણ સામેલ કરવામાં આવી છે. ભારતીય મેજર (શર્મન જોશી) અને પાકિસ્તાની મેજર (જાવેદ જાફરી) બન્ને બૉર્ડર પર આમને-સામને છે. બૉર્ડર પર રિપોર્ટિંગ માટે ટીવી-જર્નલિસ્ટ (સોહા અલી ખાન) આવી છે. બૉર્ડર પર યુદ્ધ છેડાય એવા સંજોગો ઊભા થઈ જાય છે, જે દરમ્યાન પાકિસ્તાન ‘પકડ મુઝે ઝોર આતા હૈ’ની માનસિકતા દેખાડે છે તો ભારતની સેના ‘એકલાને શું મારવા’ની વિચારધારા પર યુદ્ધ ટાળી રહી છે. બન્ને સેના એકમેકને ઉશ્કરે છે, ચીડવે છે, ગુસ્સે કરવાના પ્રયાસો કરે છે; પણ કોઈ યુદ્ધ નથી કરતું. ફિલ્મમાં પાકિસ્તાનની સેનાની આર્થિક નબળી હાલત પણ દેખાડવામાં આવી છે. સેનામાં કેટલાક સૈનિકો એવા છે જેઓ માત્ર બે ટંક દાલ-ચાવલ મળી રહે એ માટે આવ્યા છે તો કેટલાક પોતાને ઢંગનાં કપડાં પહેરવા મળે એ માટે પાકિસ્તાની આર્મીમાં જોડાયા છે. ‘વૉર... છોડના યાર’માં ખાસ તો એ વાત પર ધ્યાન આપવામાં આવ્યું છે કે એકમેકને મારવા માટે સામસામે આવી ગયેલી બે દેશની સેનાના સૈનિકોને એકબીજા સાથે અંગત કોઈ દુશ્મની નથી હોતી.